b'\n_START_ARTICLE_\nSateenkaarimessu\n_START_PARAGRAPH_\nSateenkaarimessu tarkoittaa erityisesti seksuaali- ja sukupuoliv\xc3\xa4hemmist\xc3\xb6ille suunnattua, l\xc3\xa4hinn\xc3\xa4 luterilaisen kirkon jumalanpalvelusta. Suomen evankelis-luterilaisen kirkon mukaan messujen tarkoitus on tarjota seksuaali- ja sukupuoliv\xc3\xa4hemmist\xc3\xb6ihin kuuluville mahdollisuus kokoontua ja tavata muita samassa el\xc3\xa4m\xc3\xa4ntilanteessa ja viiteryhm\xc3\xa4ss\xc3\xa4 olevia ihmisi\xc3\xa4. Sateenkaarimessujen j\xc3\xa4rjest\xc3\xa4minen riippuu seurakunnasta, ja Suomessa niit\xc3\xa4 ovat j\xc3\xa4rjest\xc3\xa4neet muun muassa Kallion seurakunta, Tampereen seurakuntayhtym\xc3\xa4 Finlaysonin kirkossa, Lahden seurakuntayhtym\xc3\xa4, Turun seurakuntayhtym\xc3\xa4 sek\xc3\xa4 Kuopion evankelis-luterilainen seurakunta M\xc3\xa4nnist\xc3\xb6n kirkossa. Suomessa seksuaali- ja sukupuoliv\xc3\xa4hemmist\xc3\xb6ille suunnattujen messujen puolestapuhuja on erityisesti Sateenkaariyhdistys Malkus ry. Yhdistys j\xc3\xa4rjest\xc3\xa4\xc3\xa4 my\xc3\xb6s hengellist\xc3\xa4 ja el\xc3\xa4m\xc3\xa4nkatsomuksellista ryhm\xc3\xa4toimintaa._NEWLINE_Sateenkaarimessuja on j\xc3\xa4rjestetty my\xc3\xb6s Pride-tapahtumien yhteydess\xc3\xa4._NEWLINE_Messuja on j\xc3\xa4rjestetty my\xc3\xb6s muiden evankelis-luterilaisten kirkkojen toimesta muun muassa Ruotsissa._NEWLINE_Nimitys sateenkaarimessu juontuu moniarvoisuutta kuvaavasta sateenkaarilipusta.'